Document ID: 32013R1003

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1003/2013 ΤΗΣ ΕΠΙΤΡΟΠΉΣ της 12ης Ιουλίου 2013 που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 72 παράγραφος 3, Εκτιμώντας τα ακόλουθα: (1) Το άρθρο 62 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (2) προβλέπει ότι τα έσοδα της Ευρωπαϊκής Αρχής Κινητών Αξιών και Αγορών (ΕΑΚΑΑ) συνίστανται σε τυχόν τέλη που καταβάλλονται στην ΕΑΚΑΑ στις περιπτώσεις που ορίζονται στη νομοθεσία της Ένωσης, καθώς και σε εισφορές των εθνικών δημόσιων αρχών και επιχορήγηση από την Ένωση. (2) Θα πρέπει να χρεώνεται τέλος καταχώρισης στα αρχεία καταγραφής συναλλαγών που είναι εγκατεστημένα στην Ένωση με βάση το κόστος της ΕΑΚΑΑ για τη διεκπεραίωση της αίτησης καταχώρισης. Οι δαπάνες που συνδέονται με τη διεκπεραίωση της αίτησης αυξάνονται σε περίπτωση που ένα αρχείο καταγραφής συναλλαγών σκοπεύει να καλύπτει τουλάχιστον τρεις κατηγορίες παραγώγων ή να προσφέρει επικουρικές υπηρεσίες. Ως εκ τούτου, το τέλος καταχώρισης θα πρέπει να υπολογίζεται σε σχέση με αυτά τα δύο αντικειμενικά κριτήρια. (3) Η παροχή επικουρικών υπηρεσιών και υπηρεσιών αναφοράς για περισσότερες από τρεις κατηγορίες παραγώγων αναμένεται επίσης να έχει άμεσο αντίκτυπο στον μελλοντικό κύκλο εργασιών του αρχείου καταγραφής συναλλαγών. Ως εκ τούτου, για τον σκοπό της επιβολής τελών καταχώρισης, τα αρχεία καταγραφής συναλλαγών θα πρέπει να ταξινομούνται σε τρεις διαφορετικές κατηγορίες όσον αφορά τον προσδοκώμενο συνολικό κύκλο εργασιών τους (υψηλός, μεσαίος και χαμηλός προσδοκώμενος συνολικός κύκλος εργασιών), με βάση τον οποίο θα ισχύουν διαφορετικά τέλη καταχώρισης, αναλόγως του αν σκοπεύουν να παρέχουν επικουρικές υπηρεσίες ή υπηρεσίες αναφοράς για περισσότερες από τρεις κατηγορίες παραγώγων ή και τα δύο. (4) Εάν, μετά την καταχώρισή του, ένα αρχείο καταγραφής συναλλαγών αρχίζει να προσφέρει επικουρικές υπηρεσίες ή να λειτουργεί για περισσότερες από τρεις κατηγορίες παραγώγων, με αποτέλεσμα να εμπίπτει πλέον σε ανώτερη κατηγορία από πλευράς προσδοκώμενου συνολικού κύκλου εργασιών, το αρχείο καταγραφής συναλλαγών θα πρέπει να καταβάλλει το υπόλοιπο της διαφοράς μεταξύ του τέλους καταχώρισης που καταβλήθηκε αρχικά και του τέλους καταχώρισης που αντιστοιχεί στη νέα κατηγορία προσδοκώμενου συνολικού κύκλου εργασιών στην οποία υπάγεται. (5) Για να αποθαρρύνεται η υποβολή αβάσιμων αιτήσεων, τα τέλη καταχώρισης δεν θα πρέπει να επιστρέφονται σε περίπτωση ανάκλησης της αίτησης από τον αιτούντα κατά τη διάρκεια της διαδικασίας καταχώρισης ούτε και σε περίπτωση απόρριψης της αίτησης καταχώρισης. (6) Για να διασφαλιστεί η αποτελεσματική χρήση του προϋπολογισμού της ΕΑΚΑΑ και, παράλληλα, να μειωθεί η οικονομική επιβάρυνση των κρατών μελών και της Ένωσης, είναι αναγκαίο να εξασφαλιστεί ότι τα αρχεία καταγραφής συναλλαγών καταβάλλουν τουλάχιστον το σύνολο του κόστους που σχετίζεται με την εποπτεία τους. Τα τέλη θα πρέπει να καθορίζονται σε τέτοιο επίπεδο ώστε να αποφεύγεται σημαντική συσσώρευση ελλείμματος ή πλεονάσματος όσον αφορά δραστηριότητες σχετικές με τα αρχεία καταγραφής συναλλαγών. Εάν εμφανίζονται επανειλημμένως σημαντικά ελλείμματα ή πλεονάσματα, η Επιτροπή θα πρέπει να αναθεωρήσει το επίπεδο των τελών και επιβαρύνσεων. (7) Για να διασφαλίζεται δίκαιη και σαφής κατανομή των τελών, η οποία, παράλληλα, να αντανακλά την πραγματική διοικητική προσπάθεια που αφιερώνεται σε κάθε εποπτευόμενη οντότητα, το εποπτικό τέλος θα πρέπει να υπολογίζεται βάσει του κύκλου εργασιών που προκύπτει από τις βασικές δραστηριότητες ενός αρχείου καταγραφής συναλλαγών. Τα εποπτικά τέλη που επιβάλλονται σε ένα αρχείο καταγραφής συναλλαγών θα πρέπει να είναι ανάλογα της δραστηριότητας του συγκεκριμένου αρχείου καταγραφής συναλλαγών σε σύγκριση με τη συνολική δραστηριότητα όλων των καταχωρισμένων και εποπτευόμενων αρχείων καταγραφής συναλλαγών εντός του εκάστοτε οικονομικού έτους. Ωστόσο, δεδομένου ότι η εποπτεία των αρχείων καταγραφής συναλλαγών συνεπάγεται ορισμένες πάγιες διοικητικές δαπάνες, θα πρέπει να προβλέπεται ένα ελάχιστο εποπτικό τέλος. (8) Επειδή το έτος κατά το οποίο καταχωρίζεται ένα αρχείο καταγραφής συναλλαγών θα είναι περιορισμένα τα διαθέσιμα δεδομένα για τη δραστηριότητά του, το αρχικό ετήσιο εποπτικό τέλος θα πρέπει να υπολογίζεται βάσει του τέλους καταχώρισης και της εποπτικής προσπάθειας την οποία έχει καταβάλει η ΕΑΚΑΑ για την εποπτεία του συγκεκριμένου αρχείου καταγραφής συναλλαγών κατά τη διάρκεια του συγκεκριμένου έτους. (9) Τα αρχεία καταγραφής συναλλαγών είναι σχετικά νέες οντότητες οι οποίες παρέχουν νέες ρυθμιζόμενες χρηματοοικονομικές υπηρεσίες και, ως εκ τούτου, δεν υπάρχει ακόμη αξιόπιστη μέτρηση του κύκλου εργασιών τους. Ωστόσο, για την εκτίμηση του κύκλου εργασιών των αρχείων καταγραφής συναλλαγών θα πρέπει να λαμβάνονται υπόψη διάφοροι δείκτες, ιδίως τα βασικά έσοδά τους που προκύπτουν από την κεντρική συλλογή και τήρηση αρχείων παραγώγων, εξαιρουμένων τυχόν εσόδων από επικουρικές υπηρεσίες, ο αριθμός των συμβάσεων που αναφέρονται για ορισμένη περίοδο και ο αριθμός των συμβάσεων που παραμένουν άληκτες στο τέλος κάθε περιόδου. Κατά το πρώτο έτος λειτουργίας του αρχείου καταγραφής συναλλαγών, το εποπτικό τέλος θα πρέπει να αντιστοιχεί στο εποπτικό έργο της ΕΑΚΑΑ για την εποπτεία του αρχείου από την ημερομηνία καταχώρισης μέχρι τη λήξη του έτους, βάσει των τελών καταχώρισης που καθορίζονται σύμφωνα με τον προσδοκώμενο συνολικό κύκλο εργασιών. (10) Τα αρχεία καταγραφής συναλλαγών που θα καταχωριστούν το 2013 δεν θα μπορούν να ξεκινήσουν την παροχή υπηρεσιών αναφοράς πριν από το τέλος του 2013 και το επίπεδο της δραστηριότητάς τους για το 2013 θα είναι πιθανότατα μηδενικό. Ως εκ τούτου, το ετήσιο εποπτικό τέλος τους για το 2014 θα πρέπει να υπολογιστεί βάσει του ισχύοντος κύκλου εργασιών κατά το πρώτο εξάμηνο του 2014. (11) Ενόψει της επικείμενης ανάπτυξης του κλάδου των αρχείων καταγραφής συναλλαγών και των πιθανών μελλοντικών εξελίξεων, η μέθοδος υπολογισμού του κύκλου εργασιών των αρχείων καταγραφής συναλλαγών θα πρέπει να επανεξεταστεί, εφόσον αυτό κριθεί αναγκαίο. Η Επιτροπή θα πρέπει να αξιολογήσει την καταλληλότητα της μεθοδολογίας για τον υπολογισμό του κύκλου εργασιών, όπως προβλέπεται στον παρόντα κανονισμό, εντός τεσσάρων ετών από την έναρξη ισχύος του. (12) Θα πρέπει να προβλέπονται κανόνες σχετικά με τα τέλη που επιβάλλονται στα αρχεία καταγραφής συναλλαγών τρίτων χωρών τα οποία υποβάλλουν αίτηση αναγνώρισης στην Ένωση σύμφωνα με τις σχετικές διατάξεις του κανονισμού (ΕΕ) αριθ. 648/2012, προκειμένου να καλύπτονται οι δαπάνες αναγνώρισης και οι ετήσιες διοικητικές δαπάνες. Εν προκειμένω, οι δαπάνες της ΕΑΚΑΑ βασίζονται στα αναγκαία έξοδα σχετικά με την αναγνώριση τέτοιων αρχείων καταγραφής συναλλαγών τρίτων χωρών, σύμφωνα με το άρθρο 77 παράγραφος 2 του εν λόγω κανονισμού, τη σύναψη συμφωνιών συνεργασίας με τις αρμόδιες αρχές της τρίτης χώρας στην οποία είναι καταχωρισμένο το αρχείο καταγραφής συναλλαγών που υποβάλλει αίτηση, σύμφωνα με το άρθρο 75 παράγραφος 3 του εν λόγω κανονισμού, και την εποπτεία των αναγνωρισμένων αρχείων καταγραφής συναλλαγών. Οι δαπάνες που συνδέονται με τη σύναψη συμφωνιών συνεργασίας επιμερίζονται μεταξύ των αρχείων καταγραφής συναλλαγών που έχουν αναγνωριστεί και προέρχονται από την ίδια τρίτη χώρα. (13) Τα εποπτικά καθήκοντα που ασκούνται από την ΕΑΚΑΑ σχετικά με τα αναγνωρισμένα αρχεία καταγραφής συναλλαγών τρίτων χωρών αφορούν κυρίως την εφαρμογή συμφωνιών συνεργασίας, περιλαμβανομένης της αποτελεσματικής ανταλλαγής δεδομένων μεταξύ των σχετικών αρχών. Οι δαπάνες για την παροχή των εν λόγω λειτουργιών θα πρέπει να καλύπτονται από τα εποπτικά τέλη που χρεώνονται στα αναγνωρισμένα αρχεία καταγραφής συναλλαγών. Επειδή οι εν λόγω δαπάνες θα είναι πολύ χαμηλότερες από εκείνες που βαρύνουν την ΕΑΚΑΑ για την άσκηση άμεσης εποπτείας των καταχωρισμένων αρχείων καταγραφής συναλλαγών στην Ένωση, τα εποπτικά τέλη για τα αναγνωρισμένα αρχεία καταγραφής συναλλαγών θα πρέπει να είναι σημαντικά χαμηλότερα σε σχέση με το ελάχιστο εποπτικό τέλος το οποίο επιβάλλεται στα καταχωρισμένα αρχεία καταγραφής συναλλαγών που τελούν υπό την άμεση εποπτεία της ΕΑΚΑΑ. (14) Ενόψει πιθανών μελλοντικών εξελίξεων, ενδείκνυται η επανεξέταση και η επικαιροποίηση, όπου αυτό είναι αναγκαίο, της μεθοδολογίας για τον υπολογισμό του ισχύοντος κύκλου εργασιών, καθώς και του ύψους των τελών καταχώρισης, αναγνώρισης και εποπτείας. (15) Οι εθνικές αρμόδιες αρχές βαρύνονται με δαπάνες κατά την εκτέλεση έργων δυνάμει του κανονισμού (ΕΕ) αριθ. 648/2012 και, ιδίως, ως αποτέλεσμα τυχόν ανάθεσης καθηκόντων σύμφωνα με το άρθρο 74 του κανονισμού (ΕΕ) αριθ. 648/2012. Τα τέλη που επιβάλλονται από την ΕΑΚΑΑ στα αρχεία καταγραφής συναλλαγών θα πρέπει επίσης να καλύπτουν τις εν λόγω δαπάνες. Για να μην υφίστανται ζημία ούτε να αποκομίζουν κέρδος οι αρμόδιες αρχές από την άσκηση καθηκόντων που τους ανατίθενται ή από την παροχή συνδρομής στην ΕΑΚΑΑ, η ΕΑΚΑΑ θα πρέπει να καλύπτει μόνο το πραγματικό κόστος που βάρυνε την εν λόγω αρμόδια εθνική αρχή. (16) Ο παρών κανονισμός θα πρέπει να αποτελεί τη βάση του δικαιώματος της ΕΑΚΑΑ να επιβάλλει τέλη στα αρχεία καταγραφής συναλλαγών. Για να διευκολυνθούν άμεσα οι αποτελεσματικές και αποδοτικές δραστηριότητες εποπτείας και επιβολής, θα πρέπει να αρχίσει να ισχύει την τρίτη ημέρα από τη δημοσίευσή του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο Ο παρών κανονισμός καθορίζει τους κανόνες σχετικά με τα τέλη που επιβάλλει η Ευρωπαϊκή Αρχή Κινητών Αξιών και Αγορών (ΕΑΚΑΑ) στα αρχεία καταγραφής συναλλαγών για την καταχώριση, την εποπτεία και την αναγνώρισή τους. Άρθρο 2 Πλήρης ανάκτηση του εποπτικού κόστους Τα τέλη που επιβάλλονται στα αρχεία καταγραφής συναλλαγών καλύπτουν: α) όλες τις δαπάνες του αφορούν την καταχώριση και την εποπτεία των αρχείων καταγραφής συναλλαγών από την ΕΑΚΑΑ σύμφωνα με τον κανονισμό (ΕΕ) αριθ. 648/2012, περιλαμβανομένων εκείνων που προκύπτουν από την αναγνώριση των αρχείων καταγραφής συναλλαγών· β) όλες τις δαπάνες για την αποζημίωση των αρμόδιων αρχών οι οποίες έχουν εκτελέσει έργο σύμφωνα με τον κανονισμό (ΕΕ) αριθ. 648/2012, ιδίως ως αποτέλεσμα τυχόν ανάθεσης καθηκόντων σύμφωνα με το άρθρο 74 του κανονισμού (ΕΕ) αριθ. 648/2012. Άρθρο 3 Ισχύων κύκλος εργασιών 1. Ο ισχύων κύκλος εργασιών ενός αρχείου καταγραφής συναλλαγών για ένα συγκεκριμένο οικονομικό έτος (n) είναι το άθροισμα του ενός τρίτου καθενός εκ των ακόλουθων μεγεθών: α) των εσόδων που προκύπτουν από τις βασικές λειτουργίες της κεντρικής συλλογής και τήρησης αρχείων παραγώγων του αρχείου καταγραφής συναλλαγών βάσει των ελεγμένων λογαριασμών του προηγούμενου έτους (n-1), διαιρεμένων διά του συνόλου των εσόδων που προκύπτουν από τις βασικές λειτουργίες της κεντρικής συλλογής και τήρησης αρχείων παραγώγων του συνόλου των καταχωρισμένων αρχείων καταγραφής συναλλαγών κατά τη διάρκεια του προηγούμενου έτους (n-1)· β) του αριθμού των συμβάσεων που αναφέρθηκαν στο αρχείο καταγραφής συναλλαγών κατά τη διάρκεια του προηγούμενου έτους (n-1), διαιρεμένου διά του συνολικού αριθμού των συμβάσεων που αναφέρθηκαν στο σύνολο των καταχωρισμένων αρχείων καταγραφής συναλλαγών κατά τη διάρκεια του προηγούμενου έτους (n-1)· γ) του αριθμού των καταγεγραμμένων άληκτων συμβάσεων στις 31 Δεκεμβρίου του προηγούμενου έτους (n-1), διαιρεμένου διά του συνολικού αριθμού των καταγεγραμμένων άληκτων συμβάσεων στις 31 Δεκεμβρίου του προηγούμενου έτους (n-1) στο σύνολο των καταχωρισμένων αρχείων καταγραφής συναλλαγών. Ο ισχύων κύκλος εργασιών ενός δεδομένου αρχείου καταγραφής συναλλαγών («TRi» στον κατωτέρω τύπο), όπως αναφέρεται στο πρώτο εδάφιο, υπολογίζεται ως εξής: 2. Όταν ένα αρχείο καταγραφής συναλλαγών δεν έχει λειτουργήσει κατά τη διάρκεια ολόκληρου του έτους (n-1), ο ισχύων κύκλος εργασιών για το αρχείο καταγραφής συναλλαγών, και για καθένα εκ των στοιχείων που αναφέρονται στα στοιχεία α), β) και γ) της παραγράφου 1, υπολογίζεται βάσει του τύπου που περιγράφεται στην παράγραφο 1, μέσω παρέκτασης των τιμών που υπολογίζονται για τον αριθμό των μηνών κατά τη διάρκεια των οποίων το αρχείο καταγραφής συναλλαγών λειτούργησε το έτος (n-1) σε σχέση με το σύνολο του έτους (n-1). Άρθρο 4 Προσαρμογή των τελών 1. Τα τέλη που επιβάλλονται στα αρχεία καταγραφής συναλλαγών καθορίζονται σε τέτοιο επίπεδο ώστε να αποφεύγεται σημαντική συσσώρευση ελλείμματος ή πλεονάσματος. Όταν υπάρχουν επανειλημμένα πλεονάσματα ή ελλείμματα, η Επιτροπή αναθεωρεί το επίπεδο των τελών. 2. Όταν τα τέλη που επιβάλλονται στα αρχεία καταγραφής συναλλαγών κατά το έτος (n) δεν επαρκούν για την κάλυψη των συνολικών απαιτούμενων δαπανών της ΕΑΚΑΑ για την καταχώριση, την εποπτεία και την αναγνώριση των αρχείων καταγραφής συναλλαγών, η ΕΑΚΑΑ αυξάνει κατά το αναγκαίο ποσό τα εποπτικά τέλη που πρόκειται να επιβληθούν στα αρχεία καταγραφής συναλλαγών κατά το έτος (n + 1) τα οποία ήταν καταχωρισμένα κατά τη διάρκεια ολόκληρου του έτους (n) και τα οποία εξακολουθούν να είναι καταχωρισμένα κατά το έτος (n + 1). 3. Η προσαρμογή των τελών λόγω ελλειμμάτων, όπως αναφέρεται στην παράγραφο 2, υπολογίζεται για κάθε μεμονωμένο αρχείο καταγραφής συναλλαγών κατ’ αναλογία προς τον ισχύοντα κύκλο εργασιών του για το έτος (n). ΚΕΦΑΛΑΙΟ II ΤΕΛΗ Άρθρο 5 Είδη τελών 1. Τα αρχεία καταγραφής συναλλαγών που είναι εγκατεστημένα στην Ένωση και τα οποία υποβάλλουν αίτηση καταχώρισης σύμφωνα με το άρθρο 55 παράγραφος 1 του κανονισμού (ΕΕ) αριθ. 648/2012 χρεώνονται με τα εξής είδη τελών: α) τέλη καταχώρισης σύμφωνα με το άρθρο 6· β) ετήσια εποπτικά τέλη σύμφωνα με το άρθρο 7. 2. Τα αρχεία καταγραφής συναλλαγών που είναι εγκατεστημένα σε τρίτες χώρες και τα οποία υποβάλλουν αίτηση αναγνώρισης σύμφωνα με το άρθρο 77 παράγραφος 1 του κανονισμού (ΕΕ) αριθ. 648/2012 χρεώνονται με τα εξής είδη τελών: α) τέλη αναγνώρισης σύμφωνα με το άρθρο 8 παράγραφος 1· β) ετήσια εποπτικά τέλη για τα αναγνωρισμένα αρχεία καταγραφής συναλλαγών σύμφωνα με το άρθρο 8 παράγραφος 2. Άρθρο 6 Τέλος καταχώρισης 1. Το τέλος καταχώρισης που πρέπει να καταβληθεί από κάθε αρχείο καταγραφής συναλλαγών, το οποίο υποβάλλει αίτηση, υπολογίζεται σύμφωνα με το εποπτικό έργο που απαιτείται για την αξιολόγηση και την εξέταση της αίτησης, καθώς και σύμφωνα με τον προσδοκώμενο συνολικό κύκλο εργασιών του αρχείου καταγραφής συναλλαγών, όπως ορίζεται στις παραγράφους 2 έως 6. 2. Για τον υπολογισμό του τέλους καταχώρισης, λαμβάνονται υπόψη οι ακόλουθες δραστηριότητες: α) η παροχή από το αρχείο καταγραφής συναλλαγών επικουρικών υπηρεσιών, όπως είναι οι υπηρεσίες επιβεβαίωσης συναλλαγών, αντιστοίχησης συναλλαγών, εξυπηρέτησης πιστωτικών γεγονότων, επιβεβαίωσης χαρτοφυλακίου ή συμπίεσης χαρτοφυλακίου· β) η παροχή υπηρεσιών καταγραφής σε τρεις ή περισσότερες κατηγορίες παραγώγων από το αρχείο καταγραφής συναλλαγών. 3. Για τους σκοπούς της παραγράφου 2, ένα αρχείο καταγραφής συναλλαγών θεωρείται ότι παρέχει επικουρικές υπηρεσίες εφόσον συντρέχουν οι ακόλουθες προϋποθέσεις: α) παρέχει άμεσες επικουρικές υπηρεσίες· β) μία από τις οντότητες που ανήκει στον ίδιο όμιλο με το αρχείο καταγραφής συναλλαγών παρέχει έμμεσες επικουρικές υπηρεσίες· γ) όταν μια οντότητα με την οποία το αρχείο καταγραφής συναλλαγών έχει συνάψει ουσιαστική συμφωνία, στο πλαίσιο της αλυσίδας διαπραγμάτευσης ή της μετασυναλλακτικής αλυσίδας ή του τομέα επιχειρηματικής δραστηριότητας, για συνεργασία στην παροχή υπηρεσιών παρέχει τις επικουρικές υπηρεσίες. 4. Όταν ένα αρχείο καταγραφής συναλλαγών δεν επιδίδεται σε καμία από τις δραστηριότητες που περιγράφονται στην παράγραφο 2, θεωρείται ότι έχει χαμηλό προσδοκώμενο συνολικό κύκλο εργασιών και καταβάλλει τέλος καταχώρισης ύψους 45 000 ευρώ. 5. Όταν ένα αρχείο καταγραφής συναλλαγών επιδίδεται σε μία εκ των δύο δραστηριοτήτων που περιγράφονται στην παράγραφο 2, θεωρείται ότι έχει μεσαίο προσδοκώμενο συνολικό κύκλο εργασιών και καταβάλλει τέλος καταχώρισης ύψους 65 000 ευρώ. 6. Όταν ένα αρχείο καταγραφής συναλλαγών επιδίδεται σε αμφότερες τις δραστηριότητες που περιγράφονται στην παράγραφο 2, το αρχείο καταγραφής συναλλαγών θεωρείται ότι έχει υψηλό προσδοκώμενο συνολικό κύκλο εργασιών και καταβάλλει τέλος καταχώρισης ύψους 100 000 ευρώ. 7. Σε περίπτωση ουσιαστικής αλλαγής στην παροχή υπηρεσιών, ως αποτέλεσμα της οποίας το αρχείο καταγραφής συναλλαγών οφείλει υψηλότερο τέλος καταχώρισης σύμφωνα με τις παραγράφους 4, 5 και 6 σε σχέση με το αρχικά καταβληθέν, το αρχείο καταγραφής συναλλαγών επιβαρύνεται με τη διαφορά μεταξύ του αρχικά καταβληθέντος τέλους καταχώρισης και του υψηλότερου ισχύοντος τέλους καταχώρισης που προκύπτει ως αποτέλεσμα της συγκεκριμένης ουσιαστικής αλλαγής. Άρθρο 7 Ετήσιο εποπτικό τέλος για καταχωρισμένα αρχεία καταγραφής συναλλαγών 1. Κάθε καταχωρισμένο αρχείο καταγραφής συναλλαγών επιβαρύνεται με ετήσιο εποπτικό τέλος. 2. Το συνολικό ετήσιο εποπτικό τέλος για ένα δεδομένο οικονομικό έτος (n) υπολογίζεται ως εξής: α) η βάση για τον υπολογισμό του συνολικού ετήσιου εποπτικού τέλους για ένα δεδομένο οικονομικό έτος (n) είναι η εκτίμηση των δαπανών των σχετικών με την εποπτεία των αρχείων καταγραφής συναλλαγών, όπως περιλαμβάνονται στον προϋπολογισμό της ΕΑΚΑΑ για το ίδιο έτος, έχει δε καθοριστεί και εγκριθεί σύμφωνα με το άρθρο 63 του κανονισμού (ΕΕ) αριθ. 1095/2010· β) το συνολικό ετήσιο εποπτικό τέλος για ένα δεδομένο οικονομικό έτος (n) υπολογίζεται με την αφαίρεση των εξής από την εκτίμηση των δαπανών σύμφωνα με το στοιχείο α): i) των συνολικών τελών καταχώρισης που καταβάλλονται από τα αρχεία καταγραφής συναλλαγών, σύμφωνα με το άρθρο 6, σε ένα δεδομένο οικονομικό έτος (n) και των συμπληρωματικών τελών καταχώρισης που καταβάλλονται σε ένα δεδομένο οικονομικό έτος (n) από ήδη καταχωρισμένα αρχεία καταγραφής συναλλαγών σε περίπτωση ουσιαστικής αλλαγής ως προς την καταχώρισή τους, όπως αναφέρεται στο άρθρο 6 παράγραφος 7· ii) των συνολικών τελών αναγνώρισης που καταβάλλονται από τα αρχεία καταγραφής συναλλαγών τρίτων χωρών, σύμφωνα με το άρθρο 8, κατά το δεδομένο οικονομικό έτος (n)· iii) του αρχικού εποπτικού τέλους που καταβάλλεται από τα αρχεία καταγραφής συναλλαγών σε ένα δεδομένο οικονομικό έτος (n), σύμφωνα με την παράγραφο 4· γ) κάθε καταχωρισμένο αρχείο καταγραφής συναλλαγών καταβάλλει ετήσιο εποπτικό τέλος το οποίο προκύπτει από τη διαίρεση του συνολικού ετήσιου εποπτικού τέλους που υπολογίζεται σύμφωνα με το στοιχείο β) διά του συνολικού αριθμού των αρχείων καταγραφής συναλλαγών, καταχωρισμένων κατά το έτος n-1, βάσει της αναλογίας του ισχύοντος κύκλου εργασιών του αρχείου καταγραφής συναλλαγών προς τον συνολικό ισχύοντα κύκλο εργασιών όλων των καταχωρισμένων αρχείων καταγραφής συναλλαγών, όπως υπολογίζεται σύμφωνα με το άρθρο 3 παράγραφος 1 και προσαρμόζεται σύμφωνα με το άρθρο 4 παράγραφοι 2 και 3. 3. Σε καμία περίπτωση δεν μπορεί ένα αρχείο καταγραφής συναλλαγών να καταβάλει ετήσιο εποπτικό τέλος χαμηλότερο των 30 000 ευρώ. 4. Κατά παρέκκλιση από τις παραγράφους 2 και 3, ένα αρχείο καταγραφής συναλλαγών καταβάλλει, κατά το έτος της καταχώρισής του, αρχικό εποπτικό τέλος το οποίο ισούται με το χαμηλότερο από: α) το οφειλόμενο τέλος καταχώρισης σύμφωνα με το άρθρο 6· β) το οφειλόμενο τέλος καταχώρισης σύμφωνα με το άρθρο 6 πολλαπλασιαζόμενο με το πηλίκο των εργάσιμων ημερών από την ημερομηνία της καταχώρισής του μέχρι το τέλος του έτους διά 60 εργάσιμες ημέρες. Ο υπολογισμός αυτός γίνεται ως εξής: Άρθρο 8 Τέλος για την αναγνώριση αρχείων καταγραφής συναλλαγών τρίτων χωρών 1. Ένα αρχείο καταγραφής συναλλαγών το οποίο υποβάλλει αίτηση αναγνώρισης καταβάλλει τέλος αίτησης το οποίο υπολογίζεται ως άθροισμα των εξής ποσών: α) 20 000 ευρώ· β) του ποσού που προκύπτει από τη διαίρεση των 35 000 ευρώ διά του συνολικού αριθμού των αρχείων καταγραφής συναλλαγών από την ίδια τρίτη χώρα, τα οποία είτε έχουν αναγνωριστεί από την ΕΑΚΑΑ είτε έχουν υποβάλει αίτηση αναγνώρισης, αλλά δεν έχουν ακόμη αναγνωριστεί. 2. Κάθε αρχείο καταγραφής συναλλαγών που αναγνωρίζεται σύμφωνα με το άρθρο 77 παράγραφος 1 του κανονισμού (ΕΕ) αριθ. 648/2012 καταβάλλει ετήσιο εποπτικό τέλος 5 000 ευρώ. ΚΕΦΑΛΑΙΟ III ΟΡΟΙ ΠΛΗΡΩΜΗΣ ΚΑΙ ΕΠΙΣΤΡΟΦΗΣ Άρθρο 9 Γενικοί όροι πληρωμής 1. Όλα τα τέλη είναι πληρωτέα σε ευρώ και καταβάλλονται όπως ορίζεται στα άρθρα 10, 11 και 12. 2. Οι καθυστερημένες πληρωμές επισύρουν ημερήσια χρηματική ποινή ίση με το 0,1 % του οφειλόμενου ποσού. Άρθρο 10 Καταβολή των τελών καταχώρισης 1. Το τέλος καταχώρισης που αναφέρεται στο άρθρο 6 καταβάλλεται εξ ολοκλήρου κατά τη στιγμή υποβολής της αίτησης καταχώρισης από το αρχείο καταγραφής συναλλαγών. 2. Δεν προβλέπεται επιστροφή τελών καταχώρισης σε περίπτωση απόσυρσης της αίτησης καταχώρισης από το αρχείο καταγραφής συναλλαγών, πριν από την έκδοση αιτιολογημένης απόφασης από την ΕΑΚΑΑ για καταχώριση ή απόρριψη της αίτησης καταχώρισης, ή σε περίπτωση απόρριψης της αίτησης καταχώρισης. Άρθρο 11 Καταβολή των ετήσιων εποπτικών τελών 1. Το ετήσιο εποπτικό τέλος που αναφέρεται στο άρθρο 7 για ένα δεδομένο οικονομικό έτος καταβάλλεται σε δύο δόσεις. Η πρώτη δόση είναι πληρωτέα στις 28 Φεβρουαρίου του εν λόγω έτους και ανέρχεται στα δύο τρίτα του εκτιμώμενου ετήσιου εποπτικού τέλους. Εάν ο ισχύων κύκλος εργασιών, όπως υπολογίζεται σύμφωνα με το άρθρο 3, δεν είναι ακόμη διαθέσιμος τη δεδομένη χρονική στιγμή, ο υπολογισμός σχετικά με τον κύκλο εργασιών βασίζεται στον τελευταίο διαθέσιμο ισχύοντα κύκλο εργασιών σύμφωνα με το άρθρο 3. Η δεύτερη δόση είναι πληρωτέα στις 31 Αυγούστου. Το ποσό της δεύτερης δόσης ισούται με το ετήσιο εποπτικό τέλος υπολογιζόμενο σύμφωνα με το άρθρο 7, μείον το ποσό της πρώτης δόσης. 2. Η ΕΑΚΑΑ αποστέλλει τα τιμολόγια για τις δόσεις στα αρχεία καταγραφής συναλλαγών τουλάχιστον 30 ημέρες πριν από την αντίστοιχη ημερομηνία πληρωμής. Άρθρο 12 Καταβολή των τελών αναγνώρισης 1. Τα τέλη αναγνώρισης που αναφέρονται στο άρθρο 8 παράγραφος 1 καταβάλλονται εξ ολοκλήρου κατά τη στιγμή υποβολής της αίτησης αναγνώρισης από το αρχείο καταγραφής συναλλαγών και δεν επιστρέφονται. 2. Κάθε φορά που υποβάλλεται νέα αίτηση για αναγνώριση αρχείου καταγραφής συναλλαγών τρίτης χώρας, η ΕΑΚΑΑ υπολογίζει εκ νέου το ποσό που αναφέρεται στο άρθρο 8 παράγραφος 1 στοιχείο β). Η ΕΑΚΑΑ επιστρέφει εξίσου στα ήδη αναγνωρισμένα αρχεία καταγραφής συναλλαγών από την ίδια τρίτη χώρα τη διαφορά μεταξύ του ποσού που χρεώθηκε σύμφωνα με το άρθρο 8 παράγραφος 1 στοιχείο β) και του ποσού που προκύπτει από τον νέο υπολογισμό. Η διαφορά αυτή επιστρέφεται είτε μέσω άμεσης πληρωμής είτε μέσω της μείωσης των τελών που χρεώνονται στο επόμενο οικονομικό έτος. 3. Το ετήσιο εποπτικό τέλος για αναγνωρισμένο αρχείο καταγραφής συναλλαγών είναι πληρωτέο έως το τέλος Φεβρουαρίου κάθε οικονομικού έτους. Η ΕΑΚΑΑ αποστέλλει τιμολόγιο πληρωμής στο αναγνωρισμένο αρχείο καταγραφής συναλλαγών τουλάχιστον 30 ημέρες πριν από την ημερομηνία αυτή. Άρθρο 13 Αποζημίωση των αρμόδιων αρχών 1. Μόνο η ΕΑΚΑΑ επιβάλλει τέλη στα αρχεία καταγραφής συναλλαγών για σκοπούς καταχώρισης, εποπτείας και αναγνώρισης. 2. Η ΕΑΚΑΑ αποζημιώνει τις οικείες αρμόδιες αρχές για τις πραγματικές δαπάνες με τις οποίες βαρύνονται κατά την εκτέλεση των καθηκόντων που ανατίθενται σε αυτές σύμφωνα με τον κανονισμό (ΕΕ) αριθ. 648/2012, και ιδίως ως αποτέλεσμα τυχόν ανάθεσης καθηκόντων σύμφωνα με το άρθρο 74 του κανονισμού (ΕΕ) αριθ. 648/2012. ΚΕΦΑΛΑΙΟ IV ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 14 Τέλη για το 2013 1. Τα αρχεία καταγραφής συναλλαγών που υποβάλλουν αίτηση καταχώρισης εντός του 2013 καταβάλλουν το τέλος καταχώρισης που αναφέρεται στο άρθρο 6 εξ ολοκλήρου εντός 30 ημερών μετά την έναρξη ισχύος του παρόντος κανονισμού ή κατά την ημερομηνία υποβολής της αίτησης καταχώρισής τους, ανάλογα με το ποια ημερομηνία είναι μεταγενέστερη. 2. Τα αρχεία καταγραφής συναλλαγών που καταχωρίζονται εντός του 2013 καταβάλλουν, για το 2013, αρχικό ετήσιο εποπτικό τέλος, το οποίο υπολογίζεται σύμφωνα με το άρθρο 7 παράγραφος 4, εξ ολοκλήρου 60 ημέρες μετά την έναρξη ισχύος του παρόντος κανονισμού ή 30 ημέρες μετά την έγκριση της απόφασης επί της καταχώρισης, ανάλογα με το ποια ημερομηνία είναι μεταγενέστερη. 3. Τα αρχεία καταγραφής συναλλαγών τρίτων χωρών τα οποία υποβάλλουν αίτηση αναγνώρισης εντός του 2013 καταβάλλουν το τέλος αναγνώρισης που αναφέρεται στο άρθρο 8 παράγραφος 1 εξ ολοκλήρου εντός 30 ημερών μετά την έναρξη ισχύος του παρόντος κανονισμού ή κατά την ημερομηνία υποβολής της αίτησης, ανάλογα με το ποια ημερομηνία είναι μεταγενέστερη. 4. Τα αρχεία καταγραφής συναλλαγών τρίτων χωρών τα οποία αναγνωρίζονται εντός του 2013 καταβάλλουν, για το 2013, ετήσιο εποπτικό τέλος, το οποίο υπολογίζεται σύμφωνα με το άρθρο 8 παράγραφος 3, εξ ολοκλήρου 60 ημέρες μετά την έναρξη ισχύος του παρόντος κανονισμού ή 30 ημέρες μετά την έγκριση της απόφασης επί της αναγνώρισης, ανάλογα με το ποια ημερομηνία είναι μεταγενέστερη. Άρθρο 15 Ετήσιο εποπτικό τέλος για το 2014 για αρχεία καταγραφής συναλλαγών που έχουν καταχωριστεί εντός του 2013 1. Τα αρχεία καταγραφής συναλλαγών που έχουν καταχωριστεί εντός του 2013 χρεώνονται με ετήσιο εποπτικό τέλος για το 2014 το οποίο υπολογίζεται σύμφωνα με το άρθρο 7 βάσει του ισχύοντος κύκλου εργασιών τους για την περίοδο από την 1η Ιανουαρίου 2014 έως την 30ή Ιουνίου 2014, όπως προβλέπεται στην παράγραφο 2 του παρόντος άρθρου. 2. Για τον υπολογισμό των εποπτικών τελών για το 2014 όσον αφορά τα αρχεία καταγραφής συναλλαγών που έχουν καταχωριστεί εντός του 2013 σύμφωνα με το άρθρο 7, ο ισχύων κύκλος εργασιών ενός αρχείου καταγραφής συναλλαγών είναι το άθροισμα του ενός τρίτου καθενός εκ των ακόλουθων δεικτών: α) των εσόδων που προκύπτουν από τις βασικές λειτουργίες της κεντρικής συλλογής και τήρησης αρχείων παραγώγων του αρχείου καταγραφής συναλλαγών κατά την περίοδο από την 1η Ιανουαρίου 2014 έως την 30ή Ιουνίου 2014, διαιρεμένων διά του συνόλου των εσόδων που προκύπτουν από τις βασικές λειτουργίες της κεντρικής συλλογής και τήρησης αρχείων παραγώγων του συνόλου των καταχωρισμένων αρχείων καταγραφής συναλλαγών κατά την περίοδο από την 1η Ιανουαρίου 2014 έως την 30ή Ιουνίου 2014· β) του αριθμού των συμβάσεων που αναφέρθηκαν στο αρχείο καταγραφής συναλλαγών κατά την περίοδο από την 1η Ιανουαρίου 2014 έως την 30ή Ιουνίου 2014, διαιρεμένου διά του συνολικού αριθμού των συμβάσεων που αναφέρθηκαν στο σύνολο των καταχωρισμένων αρχείων καταγραφής συναλλαγών κατά την περίοδο από την 1η Ιανουαρίου 2014 έως την 30ή Ιουνίου 2014· γ) του αριθμού των καταγεγραμμένων άληκτων συμβάσεων την 30ή Ιουνίου 2014, διαιρεμένου διά του συνολικού αριθμού των καταγεγραμμένων άληκτων συμβάσεων την 30ή Ιουνίου 2014 στο σύνολο των καταχωρισμένων αρχείων καταγραφής συναλλαγών. 3. Το ετήσιο εποπτικό τέλος για το 2014 όσον αφορά τα αρχεία καταγραφής συναλλαγών που έχουν καταχωριστεί εντός του 2013 καταβάλλεται σε δύο δόσεις. Η πρώτη δόση είναι πληρωτέα στις 28 Φεβρουαρίου 2014 και αντιστοιχεί στο τέλος καταχώρισης που έχει καταβληθεί από το αρχείο καταγραφής συναλλαγών το 2013 σύμφωνα με το άρθρο 6. Η δεύτερη δόση είναι πληρωτέα στις 31 Αυγούστου. Το ποσό της δεύτερης δόσης ισούται με το ετήσιο εποπτικό τέλος υπολογιζόμενο σύμφωνα με τις παραγράφους 1 και 2, μείον το ποσό της πρώτης δόσης. Όταν το ποσό που καταβάλλει το αρχείο καταγραφής συναλλαγών ως πρώτη δόση είναι υψηλότερο από το ετήσιο εποπτικό τέλος, όπως αυτό υπολογίζεται σύμφωνα με τις παραγράφους 1 και 2, η ΕΑΚΑΑ επιστρέφει στο αρχείο καταγραφής συναλλαγών τη διαφορά μεταξύ του ποσού που έχει καταβληθεί ως πρώτη δόση και του ετήσιου εποπτικού τέλους που υπολογίζεται σύμφωνα με τις παραγράφους 1 και 2. 4. Η ΕΑΚΑΑ αποστέλλει τα τιμολόγια για τις δόσεις του ετήσιου εποπτικού τέλους για το 2014 στα αρχεία καταγραφής συναλλαγών που έχουν καταχωριστεί εντός του 2013 τουλάχιστον 30 ημέρες πριν από την αντίστοιχη ημερομηνία πληρωμής. 5. Όταν είναι διαθέσιμοι οι ελεγμένοι λογαριασμοί για το 2014, τα αρχεία καταγραφής συναλλαγών που έχουν καταχωριστεί εντός του 2013 δηλώνουν στην ΕΑΚΑΑ οποιαδήποτε αλλαγή στους δείκτες που αναφέρονται στην παράγραφο 2 στοιχεία α), β) ή γ), που χρησιμοποιούνται για τον υπολογισμό του ισχύοντος κύκλου εργασιών σύμφωνα με την παράγραφο 2, η οποία προκύπτει ως αποτέλεσμα της διαφοράς μεταξύ των τελικών δεδομένων και των προσωρινών δεδομένων που χρησιμοποιήθηκαν για τον υπολογισμό. Τα αρχεία καταγραφής συναλλαγών χρεώνονται ή αποζημιώνονται με τη διαφορά μεταξύ του ετήσιου εποπτικού τέλους που έχει όντως καταβληθεί για το 2014 και του ετήσιου εποπτικού τέλους που πρέπει να καταβληθεί για το 2014 ως αποτέλεσμα τυχόν αλλαγών στους δείκτες που αναφέρονται στην παράγραφο 2 στοιχεία α), β) ή γ), που χρησιμοποιούνται για τον υπολογισμό του ισχύοντος κύκλου εργασιών σύμφωνα με την παράγραφο 2. Η ΕΑΚΑΑ αποστέλλει τα τιμολόγια για τυχόν συμπληρωματικές πληρωμές από τα αρχεία καταγραφής συναλλαγών ως αποτέλεσμα τυχόν αλλαγών στους δείκτες που αναφέρονται στην παράγραφο 2 στοιχεία α), β) ή γ), που χρησιμοποιούνται για τον υπολογισμό του ισχύοντος κύκλου εργασιών σύμφωνα με την παράγραφο 2, τουλάχιστον 30 ημέρες πριν από την αντίστοιχη ημερομηνία πληρωμής. Άρθρο 16 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Ιουλίου 2013.

Classification Labels:
1079
588
1070
321

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "1070": "Λογιστική", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ"}

EuroVoc IDs (Original): 1804
5769
929
54
1000

EuroVoc IDs (Expanded): 1804
5769
929
54
1000

Dataset Source: meu

Split: test